CELEX: 32012Y0405(02)
Language: fi
Date: 2012-02-16 00:00:00
Title: Euroopan komission ja alueiden komitean yhteistyöpöytäkirja

5.4.2012   
            
            
               FI
            
            
               Euroopan unionin virallinen lehti
            
            
               C 102/6
            
         Euroopan komission ja alueiden komitean yhteistyöpöytäkirja
   2012/C 102/02
   Euroopan komissio (jäljempänä ’komissio’) ja alueiden komitea (jäljempänä ’komitea’), jotka
   ottavat huomioon sopimuksen Euroopan unionista (SEU), sopimuksen Euroopan unionin toiminnasta (SEUT) – erityisesti sen 305–307 artiklan ja 263 artiklan – sekä perussopimuksiin liitetyn toissijaisuus- ja suhteellisuusperiaatteen soveltamista koskevan pöytäkirjan 8 artiklan,
   ottavat huomioon 17. marraskuuta 2005 allekirjoitetun pöytäkirjan Euroopan komission ja alueiden komitean välisen yhteistyön muodoista ja 5. kesäkuuta 2007 allekirjoitetun lisäyksen tähän pöytäkirjaan,
   
               A.
            
            
               sekä katsovat, että Lissabonin sopimus vahvistaa Euroopan unionin alueellista ulottuvuutta, sillä siinä viitataan itsehallinnon periaatteeseen, sisällytetään sopimuksiin alueellisen yhteenkuuluvuuden tavoite ja nivotaan alueellinen ja paikallinen ulottuvuus toissijaisuusperiaatteen noudattamiseen,
            
         
               B.
            
            
               Euroopan komissiolla, Euroopan parlamentilla ja neuvostolla on velvollisuus kuulla alueiden komiteaa sopimuksessa määrätyillä aloilla,
            
         
               C.
            
            
               monitasoinen hallintotapa on tärkeä väline EU:n politiikkoja suunniteltaessa ja toteutettaessa, sopivat seuraavaa:
            
         I.   LAINSÄÄDÄNTÄMENETTELYJÄ JA SUUNNITTELUA KOSKEVA YHTEISTYÖ
   
   i)   Komission työohjelma
   
   
               1.
            
            
               Komitea antaa vuoden alkupuoliskolla komissiolle osoitetun päätöslauselman, jossa esitetään komitean keskeiset kannat komission työohjelmaan tulevaksi vuodeksi. Päätöslauselma perustuu komitean poliittisiin painopisteisiin ja arvioon AK:n aiempien lausuntojen jatkotoimista.
            
         
               2.
            
            
               Kerran vuodessa komission työohjelman valmistelun yhteydessä järjestetään komission puheenjohtajan tai suhteista komiteaan vastaavan varapuheenjohtajan sekä komitean puheenjohtajan välinen tapaaminen, jossa arvioidaan käsillä olevan pöytäkirjan soveltamista erityisesti komitean lausuntojen vaikutusten kannalta.
            
         
               3.
            
            
               Komission puheenjohtaja tai suhteista komiteaan vastaava varapuheenjohtaja esittelee joka vuosi komitealle seuraavan vuoden strategiset suuntaviivat. Komitea järjestää tätä varten keskustelun unionin tulevaisuudesta.
               Komitea ottaa komission painopistealat ja työaikataulun huomioon vuosittaisia poliittisia painopisteitä laatiessaan ja lausuntotyötä organisoidessaan.
            
         
               4.
            
            
               Komission yksiköt ja komitea voivat järjestää kerran vuodessa kokouksen, jotta voidaan tarkastella komission keskipitkän aikavälin hankkeita, joihin komitea voisi antaa huomattavan panoksensa ja joiden toteuttamista se voisi seurata.
            
         ii)   Lainsäädäntäprosessiin liittyvät menettelyt
   
   
      Tiedonvaihto ja komission edustajien osallistuminen kokouksiin
   
   
               5.
            
            
               Komissio ja komitea toimittavat tarvittavat asiakirjat ja tiedot toisilleen mahdollisimman ripeästi.
            
         
               6.
            
            
               Komitean puheenjohtaja kutsuu komission jäsenet osallistumaan komitean työskentelyyn, eritoten täysistuntoihin ja työvaliokunnan kokouksiin, sekä erityistoimintaan, jonka järjestämisestä on päätetty yhdessä. Komission jäsen voi käyttää puheenvuoron komitean täysistunnossa, kun se käsittelee hänen vastuulleen kuuluvia lainsäädäntöehdotuksia.
            
         
               7.
            
            
               Komitean työvaliokunta voi poikkeustilanteissa kuulla komission korkeita virkamiehiä. Komission virkamiehet, jotka ovat vastuussa komiteassa käsiteltävistä asiakirjoista, osallistuvat mahdollisuuksien mukaan komitean valiokuntien kokouksiin, joihin heidät on kutsuttu esittelemään komission ehdotuksia sekä tutustumaan komitean jäsenten esittämiin näkökantoihin.
            
         
      Lausuntopyyntöluettelo
   
   
               8.
            
            
               Komission pääsihteeri toimittaa komitealle komission työohjelman perusteella luettelon ehdotuksista, jotka kuuluvat sääntömääräisen kuulemismenettelyn piiriin, sekä ehdotuksista, joista komissio voi omaehtoisesti kuulla komiteaa, suuntaa-antavat lausunnot mukaan luettuina. Lisäksi luettelossa voidaan mainita muut kuin lainsäädäntöasiakirjat, joihin komissio aikoo pyytää komiteaa ottamaan kantaa, sekä ehdotukset toissijaisuus- ja suhteellisuusperiaatteiden noudattamiseen liittyvästä yhteistyöstä.
            
         
      Omaehtoiset kuulemiset
   
   
               9.
            
            
               Omaehtoista kuulemista voidaan harkita, jos ainakin yksi seuraavista kriteereistä täyttyy:
               
                           —
                        
                        
                           Käsiteltävä asia kuuluu alue-, paikallis- tai välitason alueellisten hallintoelinten sääntely- tai toimeenpanovaltuuksien piiriin.
                        
                     
                           —
                        
                        
                           Unionitasolla toteutettavaksi suunnitellulla sääntelyllä tai tällaisen sääntelyn täytäntöönpanon jäsenvaltioilta edellyttämillä toimenpiteillä on todennäköisesti välittömiä vaikutuksia paikallis- tai aluetason talousarvioihin taikka paikallis- tai aluehallinnon toimintaan.
                        
                     
                           —
                        
                        
                           Unionin toimet vaikuttavat todennäköisesti taloudelliseen, sosiaaliseen ja alueelliseen yhteenkuuluvuuteen.
                        
                     
                           —
                        
                        
                           Kaavailtu säädös on erityisen arkaluonteinen toissijaisuusperiaatetta ajatellen.
                        
                     
                           —
                        
                        
                           Suunnitellut toimenpiteet liittyvät tiedottamiseen ja unionin kansalaisten valistamiseen komitean vastuualoihin kytkeytyvistä Euroopan unionin politiikoista.
                        
                     
         
      Suuntaa-antavat lausunnot
   
   
               10.
            
            
               Komissio suhtautuu myönteisesti komitean aloitteellisuuden lisäämiseen unionin toimia edeltävissä vaiheissa siten, että komitea antaa suuntaa-antavia lausuntoja unionin tulevista politiikoista aloilla, joilla komitealla on käytettävissään asianmukaisia ruohonjuuritason tiedonsaantikanavia.
               Tällaisista kuulemisista ilmoittaa suhteista komiteaan vastaava komission varapuheenjohtaja. Suuntaa-antavan lausunnon antamista koskevan pyynnön yhteydessä esitetään tarkka mandaatti sekä yhdessä sovittavat yhtenäiset toimintapuitteet. Lausunnon antamisen määräajan on oltava vähintään kuukausi siitä, kun asia on annettu tiedoksi komitean puheenjohtajalle. Tällaisten kuulemisten aiheet valitaan pääasiassa komission työohjelman ja lisäksi säännöllisesti tarkistettavan ohjelman perusteella.
               Suuntaa-antavien lausuntojen poliittinen seuranta voitaisiin järjestää siten, että komission jäsen osallistuu komitean täysistuntoon tai komission korkeat virkamiehet osallistuvat asiaa käsittelevien komitean valiokuntien kokouksiin.
            
         
      Uudelleenkuuleminen
   
   
               11.
            
            
               Komissio voi pyytää komitealta uuden lausunnon lainsäädäntäprosessin tuloksen vaikutuksista alue- ja paikallisviranomaisiin.
               Jos komissio muuttaa ehdotustaan huomattavasti verrattuna asiakirjaan, josta komitea on alun perin antanut lausunnon, ja jos asia kuuluu perussopimusten nojalla sääntömääräisen kuulemismenettelyn piiriin, komissio varmistaa, että komiteaa kuullaan uudelleen.
            
         
      Lausuntojen jatkotoimet
   
   
               12.
            
            
               Komitea esittää lainsäädäntöehdotuksiin toivomansa muutokset lausunnoissaan mahdollisuuksien mukaan siten, että se tekee muutosehdotuksia komission ehdottamiin teksteihin. Komitea sisällyttää lisäksi jokaiseen lausuntoonsa tiivistelmän.
            
         
               13.
            
            
               Komitea toimittaa komission pääsihteeristölle mahdollisimman ripeästi niiden komitean kokousten ja täysistuntojen pöytäkirjat, joilla voi olla komissiolle erityistä merkitystä, etenkin jos on kyse toissijaisuusperiaatteen toteuttamisesta.
            
         
               14.
            
            
               Jotta komitea voi laatia määräajoin raportit lausuntojensa vaikutuksista, komission yksiköt toimittavat komitealle vähintään kaksi kertaa vuodessa laajat vastaukset, joissa se esittää perustelut sille, miten komitean lausuntojen sisältämät näkökannat on huomioitu.
               Komissio vastaa tässä yhteydessä komitean lausunnoissaan esittämiin toissijaisuusperiaatteen toteutumista koskeviin kysymyksiin.
            
         II.   TOIMINTAA KOSKEVA YHTEISTYÖ
   
   
               15.
            
            
               Komissio ja komitea sopivat, että ne tiivistävät yhteistyötään toimiensa yhteisvaikutuksen lisäämiseksi etenkin Eurooppa 2020 -strategiaan sekä taloudelliseen, sosiaaliseen ja alueelliseen yhteenkuuluvuuteen liittyvissä asioissa sekä erityisesti rajatylittävän, alueidenvälisen ja valtioiden rajat ylittävän yhteistyön täytäntöönpanossa.
            
         
      Paikallis- ja alueviranomaisten kuuleminen
   
   
               16.
            
            
               Komissio tunnustaa komitean ensisijaisen aseman Euroopan unionin toimielinten, elinten ja laitosten sekä jäsenvaltioiden paikallis- ja alueyhteisöjen välisissä suhteissa.
            
         
               17.
            
            
               Komitea laatii yhteistyössä komission kanssa kaikkien osapuolten oikeuksia kunnioittavan alue- ja paikallisviranomaisten kuulemista koskevan strategian, jonka mukaan kuulemisprosessi järjestetään mahdollisimman aikaisessa vaiheessa. Komitea edistää tältä pohjalta alue- ja paikallistason vuoropuhelua Eurooppa 2020 -strategian uuden hallintosyklin puitteissa ennen Eurooppa-neuvoston kevätkokousta.
            
         
               18.
            
            
               Komitea täyttää hyvän hallintotavan periaatteen mukaisesti täysipainoisesti tehtävänsä yhdyselimenä (yhdyssiteenä) alue- ja paikallishallinnon järjestöjen kanssa käytävässä vuoropuhelussa. Komissio pitää huolta siitä, että komitea otetaan täysivaltaisesti mukaan yhteisesti järjestettävien kokousten valmisteluun.
            
         
      Järjestelmällinen vuoropuhelu järjestöjen kanssa
   
   
               19.
            
            
               Komissio ja komitea organisoivat yhdessä järjestelmällisen vuoropuhelun alue- ja paikallishallinnon järjestöjen kanssa. Joka vuosi järjestetään järjestelmälliseen vuoropuheluun kuuluva komitean ja komission pääsihteeristön yksiköiden kokous, jossa käsitellään komission hyväksymää työohjelmaa. Vuoden kuluessa pidetään komitean toimivaltaisten valiokuntien kokousten yhteydessä tarpeen mukaan järjestelmälliseen vuoropuheluun kuuluvia kokouksia, joihin osallistuvat kulloisistakin asioista vastaavat komission jäsenet.
            
         
      Talouspolitiikan EU-ohjausjakso
   
   
               20.
            
            
               Komitea toimittaa vuosittain kertomuksen, jossa arvioidaan paikallis- ja alueviranomaisten osallistumista Eurooppa 2020 -strategiaan. Komissio ottaa sen huomioon laatiessaan vuotuista kasvuselvitystä. Komitea kutsuu asiasta vastaavan komission jäsenen täysistuntoon esittelemään vuotuisen kasvuselvityksen.
               Komitea järjestää Eurooppa-neuvoston kevätkokousta silmällä pitäen alue- ja paikallistason vuoropuhelun. Sen pohjustamiseksi komitea konsultoi Eurooppa 2020 -verkostoaan ja laatii kertomuksen, joka toimitetaan komissiolle ja Eurooppa-neuvostolle.
            
         
      Eurooppalainen alueellisen yhteistyön yhtymä
   
   
               21.
            
            
               Komissio aikoo komitean tuella lisätä eurooppalaisen alueellisen yhteistyön yhtymän (EAYY) tunnettuutta paikallis- ja alueviranomaisten keskuudessa ja unionin toimielinten yksiköissä. Komitea valmistelee kaikki EAYY:t kattavaa rekisteriä ja huolehtii siitä, että komissio saa tiedon kaikista uusista EAYY:istä ja että kyseiset tiedot julkaistaan EU:n virallisen lehden C-sarjassa asetuksen (EY) N:o 1082/2006 5 artiklan 2 kohdan mukaisesti.
            
         III.   TOISSIJAISUUS- JA SUHTEELLISUUSPERIAATTEIDEN JA MONITASOISEN HALLINNON TOTEUTTAMINEN
   
   
      Paikallis- ja alueyhteisöjen poliittisten edustajien kokous
   
   
               22.
            
            
               Komissio tunnustaa komitean ensisijaisen aseman unionin paikallis- ja alueyhteisöjen poliittisten edustajien kokouksena. Se tekee komitean kanssa tiivistä yhteistyötä toissijaisuus- ja suhteellisuusperiaatteen soveltamista koskevan pöytäkirjan 2 artiklan täytäntöönpanossa; siinä määrätään lainsäädäntötoimia edeltävien kuulemisten järjestämisestä suunniteltujen toimien alueellisen ja paikallisen ulottuvuuden huomioon ottamiseksi.
            
         
               23.
            
            
               Komitea kiinnittää lainsäädäntäprosessin kaikissa vaiheissa erityistä huomiota siihen, ovatko EU:n lainsäädäntöehdotukset toissijaisuus- ja suhteellisuusperiaatteiden mukaisia ottaen huomioon voimassa olevat määräykset ja kaavaillut muutokset. Komitea hyödyntää tässä yhteydessä toissijaisuusperiaatteen toteutumisen seurantaverkostoaan ja välittää kuulemismenettelyjen tulokset komissiolle. Komissio ja komitea tekevät yhteistyötä vahvistaakseen kumppanuusperiaatetta monitasoisen hallinnon avulla niillä unionin politiikan aloilla, joilla pätee velvollisuus kuulla komiteaa.
               Komissio ja komitea vaihtavat säännöllisesti tietoja toissijaisuusperiaatteen toteutumisen seurannasta, etenkin asiaan liittyvistä jäsenvaltioiden parlamenttien ja alueparlamenttien lausunnoista. Jos komitea havaitsee lainsäädäntämenettelyn aikana merkittäviä epäselviä seikkoja toissijaisuusperiaatteen noudattamisen suhteen, se ilmoittaa asiasta viipymättä lainsäätäjille.
               Komitea pyrkii yhteistyössä komission kanssa edistämään subsidiariteettikulttuurin muodostumista. Komissio ja komitea ovat yhtä mieltä siitä, että päätökset tulee tehdä mahdollisimman lähellä kansalaisia parhaiten soveltuvin keinoin ja siellä, missä päätöksillä voidaan mahdollisimman tehokkaasti saavuttaa niille asetetut tavoitteet. Komissio ja komitea määrittelevät yhdessä painopisteet, jotka edellyttävät toissijaisuus- ja suhteellisuusperiaatteita koskevaa erityisseurantaa.
               Komission yksiköt voivat pyytää komitealta apua valmistellessaan vaikutusarviointeja. Komitean foorumit ja verkostot voivat tarjota alue- ja paikallisviranomaisille hyvän osallistumiskanavan ja siten komissiolle mahdollisuuden vahvistaa tarvittaessa alueellisten ja paikallisten näkökohtien analyysia vaikutusarvioinneissa. Komitea laatii näihin kysymyksiin liittyvästä toiminnastaan vuosikertomuksen ja toimittaa sen komissiolle.
            
         
               24.
            
            
               Komitea toimittaa komissiolle toissijaisuusperiaatetta käsittelevän vuosikertomuksensa panokseksi komission ”Parempi säädöskäytäntö” -kertomukseen.
            
         IV.   UNIONIN ULKOINEN ULOTTUVUUS
   
   
               25.
            
            
               Komitea kehittää erityisesti komission pyynnöstä toimintaansa niillä unionin ulkoisen toiminnan aloilla, joilla alue- ja paikallisviranomaisilla on institutionaalista toimivaltaa. Komission kanssa tehtävässä yhteistyössä keskitytään erityisesti seuraaviin seikkoihin:
               
                           a)
                        
                        
                           laajentumisprosessin tukeminen ja osallistuminen laajentumista valmistelevaan politiikkaan;
                        
                     
                           b)
                        
                        
                           naapuruuspolitiikan tukeminen mm. komitean institutionaalisten foorumien, kuten ARLEMin (Euro–Välimeri-alueen alue- ja paikallisedustajien kokouksen) ja CORLEAPin (EU:n ja itäisten kumppanimaiden paikallis- ja alueviranomaisten konferenssin), välityksellä;
                        
                     
                           c)
                        
                        
                           alue- ja paikallisdemokratian edistäminen unionin ulkopuolisissa maissa (erityisesti ehdokas- ja naapuruuspolitiikan piiriin kuuluvissa maissa) etenkin kunta- ja aluetason vaalitarkkailun avulla;
                        
                     
                           d)
                        
                        
                           unionin politiikkojen ja kantojen tukeminen tarkkailijan ominaisuudessa kansainvälisissä konferensseissa, joissa käsitellään komitean sääntömääräisen kuulemisen piiriin lukeutuvia asioita;
                        
                     
                           e)
                        
                        
                           hajautetun yhteistyön kehittäminen ja tekeminen tunnetuksi mm. tukemalla jatkuvasti yhdessä hajautetun yhteistyön atlasta, portaalia ja hajautettua kehitysyhteistyötä käsittelevää konferenssia;
                        
                     
                           f)
                        
                        
                           unionin ja naapurimaiden rajatylittävä yhteistyö.
                        
                     
         V.   TIEDOTUS- JA VIESTINTÄPOLITIIKKA
   
   
               26.
            
            
               Komissio ja komitea tekevät tiivistä viestintä- ja tiedotusyhteistyötä ja toteuttavat yhdessä aitoa hajautettua viestintäpolitiikkaa alue- ja paikallistasolla. Ne tunnustavat alue- ja paikallisviranomaisten roolin unionin politiikoista tiedottamisessa kansalaisille.
            
         
               27.
            
            
               Komissio ja komitea tekevät yhteistyötä erityisesti foorumien ja tapahtumien järjestämisessä alue- ja paikallisviranomaisille. Ne edistävät yhdessä tapahtumiensa viestimissä keräämää huomiota.
            
         
               28.
            
            
               Yhteisiä viestintätoimia vahvistetaan ja tarkistetaan säännöllisesti. Niissä keskitytään erityisesti seuraaviin seikkoihin:
               
                           —
                        
                        
                           jäsenvaltioissa sijaitsevien EU:n edustustojen ja komitean jäsenten yhteistyö yhteisten viestintätoimien tukemiseksi jäsenvaltio-, alue- ja paikallistasolla;
                        
                     
                           —
                        
                        
                           yhteistyön ja tuen lisääminen paikalliselle ja alueelliselle medialle suunnatun toiminnan kehittämiseksi sekä yhä vahvempien synergiavaikutusten aikaansaamiseksi vaaleilla luottamustoimeen valittujen alue- ja paikallisedustajien valtakunnallisten järjestöjen kanssa;
                        
                     
                           —
                        
                        
                           julkisen mielipiteen luotaamiseen liittyvä yhteistyö, jota tehdään vaihtamalla tietoja ja antamalla palautetta komitean kannalta kiinnostavista Eurobarometri-kyselyistä tai tekemällä paikallis- ja/tai alueulottuvuuden käsittäviä Eurobarometri-kyselyjä aina kun mahdollista;
                        
                     
                           —
                        
                        
                           esim. verkkosivustojen ja tiedotuslehtien kehittämiseen liittyvä yhteistyö toimielinten välisessä internettoimituskunnassa kanavien luomiseksi suurelle yleisölle tiedottamista ja kansalaisten kanssa viestimistä varten.
                        
                     
         
      Tehty Brysselissä 16 päivänä helmikuuta 2012.
      
         
            Euroopan komission puolesta
         
         José Manuel BARROSO
         
            Puheenjohtaja
         
      
      
         
            Alueiden komitean puolesta
         
         Mercedes BRESSO
         
            Puheenjohtaja